Red Welkom van puinhoop-status | Netwerk24
Red Welkom van puinhoop-status
16 Maart 2017 06:02
Johan de Lange, Welkom:
Ek twyfel aan die beloftes in die koerant dat die niemandsraad ernstig is oor enigiets.
Hulle het kastig Operation Patala en soveel ander "projekte" reeds geloods en sover ek weet, was niemand nog ooit suksesvol nie.
Wanneer jy sit met nie-bestaande departemente en departemente van 'n stadsingenieur wat netsowel nie kon bestaan het vir alles wat hulle aanvang nie, kan dit ook nie anders nie.
Die voorbeelde van die stadsingenieur se brouwerk is legio en ek glo daar is lesers wat selfs nog meer as ek daaroor kan uitwei, maar een van die ergste voorbeelde van uiters moedswillige nalatige brouwerk is in Maritzstraat in Dagbreek reg voor die ingang van die Tuscany-woonstelle.
'n Hoofwatertoevoerpyp het 'n lekkasie ontwikkel, oudergewoonte omdat daar in die stadsingenieur se departement geen planmatige herstelwerk aan waterpype gedoen word nie.
Die lekkasie is "herstel" nadat daar eers twee kragkabels afgeruk is. Die "herstelwerk" het nie eens 'n dag gehou nie. Die gat wat gegrawe is, is onbeman en onbeskermd gelaat.
Menselewens maak nie vir die niemandsraad saak nie. So, wie gaan omgee of die oprit na die blok woonstelle nie gebruik kan word nie?
Vir hierdie department maak dit nie saak as iemand weens dit verongeluk nie. Die plavei-stene is lukraak neergesmyt en 'n ou stuk pyp ook. Dit is nou herstelwerk soos wat dit volgens hierdie department se standaarde gedoen word.
In Rianastraat in Naudeville, reg in die middel van die straat, waar die watertoevoerpyp onder die ryvlak deurgaan, is die waterlek al so erg dat ek wonder hoeveel substrate daar nog oor is. Substrate van die pad word weggekalwe as dit nie herstel word nie. Hierdie lekkasie is reeds meer as twee maande daar.
Mnr. Burgemeester, is dit dan 'n wonder dat ek u vra om deeglik ondersoek na hierdie departement in te stel? Hoekom moet take, teen 'n geweldige koste, altyd twee keer gedoen word? Waarom kan dit nie die eerste keer reg gedoen word nie?
Is dit nie een van die redes waarom Welkom miljarde rande skuld nie? As die dinge so aangaan, sal die situasie nie kan verbeter nie.
Ek glo 'n forensiese ondersoek sou heeltemal geregverdig wees. Ek vra u om dit onverwyld te laat doen.
Mnr. Burgemeester, dit is nie aanvaarbaar nie. Welkom is besig om in 'n puinhoop van die ergste aard te verval.